钦定古今图书集成/明伦汇编/皇极典/第208卷 > 北周
## 钦定古今图书集成/明伦汇编/皇极典/第208卷 > 北周

### 明帝称皇帝始建元为武成元年〈共二年〉

按《周书明帝本纪》，武成元年八月己亥，改天王称皇
帝，追尊文王为帝，大赦改元。按《崔猷传》，猷字宣猷，
世宗即位，征拜御正中大夫，时依《周礼》称天王，又不
建年号，猷以为世有浇淳，运有治乱，故帝王以之沿
革，圣哲因时制宜。今天子称王，不足以威天下，请遵
秦汉称皇帝，建年号，朝议从之。

武成二年。夏四月。武帝即位，改明年为“保定元年。”〈共五
年〉

按《周书武帝本纪》，武成三年夏四月壬寅，即皇帝位。
保定元年春正月戊申，诏曰：“寒暑亟周，奄及徂岁，改
元命始，国之典章。朕祗承宝图，宜遵故实。可改武成
三年为保定元年。嘉号既新，惠泽宜布。文武百官，各
增四级。”

### 武帝保定六年改为天和元年〈共六年〉

按《周书武帝本纪》：“天和元年春正月癸未，大赦，改元，
百官普加四级。”

### 天和七年改为建德元年〈共六年〉

按《周书武帝本纪》，建德元年三月，大赦改元。按《晋
荡公护传》：护自恃建立之功，久当权轴，凡所委任，皆非其人。兼诸子贪残，僚属纵逸，恃护威势，莫不蠹政
害民。高祖以其暴慢，密与卫王直图之。天和七年三
月十八日，护自同州还，帝御文安殿见护讫，引护入
含仁殿，朝皇太后，斩之。十九日，诏曰：“君亲无将，将而
必诛。”太师、大冢宰晋公护，地寔宗亲，义兼家国，爰初
草创，同济艰难，遂任总朝权，寄深国命。不能竭其诚
效，罄以心力，尽事君之节，申送往之情。朕兄故略阳
公，英风秀远，神机颖悟，地居圣裔，礼归当璧。遗训在
耳，忍害先加，永寻摧割，贯切骨髓。世宗明皇帝聪明
神武，〈缺二字〉藏智。护内怀凶悖，外托尊崇，凡厥臣民，谁
亡怨愤。朕纂承洪基，十有三载，委政师辅，责成宰司。
护志在无君，义违臣节，怀兹虿毒，逞彼狼心，任情诛
暴，肆行威福。朋党相扇，贿货公行，所好加羽毛，所恶
生疮痏。朕“约己菲躬，情存庶政，每思施宽惠下，辄抑
而不行。遂使户口雕残，征赋劳剧，家无日给，民不聊
生。且三方未定，边隅尚阻，疆场待戎旗之备，武夫资
干城之力。”侯伏龙、恩、万寿、刘勇等，未效庸勋，先居上
将，高门峻宇，甲第雕墙，寔繁有徒，同恶相济。民不见
德，唯利是视。百姓嗷嗷，道路以目，“含生业业，相顾钳
口。常恐七百之基，忽焉颠坠，亿兆之命，一旦阽危，上
累祖宗之灵，下负苍生之责。今肃正典刑，护已即罪，
其馀凶党，咸亦伏诛。氛雾既清，遐迩同庆。朝政惟新，
兆民更始。可大赦天下，改天和七年为建德元年。”

### 建德七年改为宣政元年〈一年〉

按《周书武帝本纪》：“宣政元年三月壬辰，改元。”

### 宣政元年六月宣帝即位改明年为大成元年〈一年〉按周书宣帝本纪宣政元年六月戊戌即皇帝位大象元年春正月癸巳受朝于露门大赦改元大成

### 宣帝大成元年二月改为大象元年〈共二年〉

按《周书宣帝本纪》，大象元年春正月癸巳，大赦，改元
大成。二月辛巳，诏曰：“有圣大宝，寔惟重器，元天表命，
人事与能。幽显同谋，确乎不易。域中之大，实悬定于
杳冥；天下为公，盖不避于内举。我大周感苍昊之精，
受河、洛之锡，武功文德，光格区宇，创业垂统，永光无
穷。朕以寡薄，祗承洪绪，上赖先朝得一之迹，下藉群
后不贰之心，职贡与云雨俱通，宪章共光华并亘，圆
首方足，咸登仁寿，思隆国本，用弘天历。皇太子衍，地
居上嗣，正统所归，远凭积德之休，允叶无疆之祚。帝
王之量，未肃而成；天禄之期，不谋已至。朕今传位于
衍，乃眷四海，深合讴歌之望；俾予一人，高蹈风尘之
表，万方兆庶，知朕意焉。可大赦天下”，改大成元年为
大象元年。帝于是自称天元皇帝。

### 大象二年五月静帝入居天台改明年为大定元年〈一年〉

按《周书静帝本纪》：大象元年二月辛巳，宣帝于邺宫
传位授帝，居正阳宫。二年夏五月己酉，宣帝崩，帝入
居天台。大定元年春正月壬午，诏曰：“朕以不天，夙遭
极罚。光阴遄速，遽及此辰。穷慕缠绵，言增号绝，逾祀
革号，宪章前典，可改大象三年为大定元年。”